- Hindi News
- National
- कभी भंडारण तो कभी बारदाने के अभाव में अटक रही है मूंग की तुलाई, किसान परेशान
कभी भंडारण तो कभी बारदाने के अभाव में अटक रही है मूंग की तुलाई, किसान परेशान
भास्कर संवाददाता | मेड़ता सिटी
मेड़ताकृषि मंडी में समर्थन मूल्य पर मूंग की तुलाई किसानों के लिए जी का जंजाल बन गई है। हालात ये है कि साढ़े पांच माह बाद भी एफसीआई के खरीद केंद्र पर मात्र सवा लाख क्विंटल मूंग की ही खरीद हो पाई है। यानि अभी भी किसानों के घरों में 25 से 30% मूंग तुलाई के लिए पड़ा है। यद्यपि एफसीआई ने 15 मार्च तक के टोकन जारी कर रखे है। मगर एफसीआई टोकन जारी करने के बावजूद आए दिन कभी भंडारण की समस्या तो कभी बारदाने का अभाव बताकर तुलाई बंद कर देती है। किसान समय-समय पर एफसीआई के खिलाफ कार्रवाई की मांग कर रहे हैं। मगर उनकी सुनवाई नहीं हो रही है। समर्थन मूल्य पर एफसीआई को केंद्र सरकार ने मूंग की खरीद के लिए अधिकृत किया। केंद्रीय राज्य मंत्री सीआर चौधरी ने मेड़ता कृषि मंडी में 23 सितंबर 2016 को खरीद केंद्र का शुभारंभ किया था। उस समय यह संभावना जताई जा रही थी कि मूंग की खरीद दिसंबर 2016 तक पूरी हो जाएगी मगर मार्च 2017 चुका है और अभी तक मूंग पूरा नहीं तुल पाया है। जानकारों की मानें तो इसके लिए एफसीआई की लापरवाही ही है। एफसीआई इन साढ़े 5 माह में पांच बार तुलाई रोक चुकी है। यदि 28 फरवरी के आंकड़ों को मानें तो एफसीआई 1 लाख 21 हजार 240 क्विंटल मूंग तुलाई कर चुकी है। 15 मार्च तक के टोकन जारी कर दिए है। जबकि फरवरी की विभिन्न घोषित तिथियों का माल ही नहीं तुल पाया है। एक अनुमान के अनुसार टोकनधारी किसानों के पास करीब 70 हजार क्विंटल माल पड़ा है। जबकि बिना टोकनधारी किसानों के घरों में भी लाखों क्विंटल मूंग मौजूद है।
एफसीआई करे व्यवस्था में सुधार
^अभीमंडी में कुल 7 लाख 7 हजार 447 क्विंटल मूंग बिक पाया है। मेरे हिसाब से अभी भी 25 से 30 प्रतिशत मूंग घरों में है। कारण कि इस बार 10 लाख क्विंटल मूंग की पैदावार हुई थी। हालांकि काफी संख्या में मूंग प्राकृतिक रूप से खराब भी हुआ था। किसान इसलिए परेशान है क्योंकि एफसीआई समय पर टोकन देकर समय पर माल नहीं तोल रही है। एफसीआई 15 मार्च तक के टोकन एक माह पूर्व ही जारी कर चुकी थी। मगर अभी तक 26 जनवरी से लेकर फरवरी तक के टोकनधारी किसानों का माल नहीं तुला है। एफसीआई को व्यवस्था में सुधार करना चाहिए। रघुनाथसिंवर, सचिव, कृषि मंडी, मेड़ता सिटी।
एफसीआई का मेड़ता का गोदाम मूंग की आवक के अनुसार छोटा साबित हो रहा है। यहां पहले से ही राशन का गेहूं पड़ा है, जो डीलरों को वितरित किया जाता हे। इसकी भराव क्षमता 3 लाख कट्टों की है। इसलिए यह हाउसफुल हो चुका है। एफसीआई अपने माल का लदान कराने में विफल साबित हो रही है। उसे अपना खरीदा मूंग परबतसर या अजमेर स्थित एफसीआई के गोदाम में शिफ्ट कराना पड़ रहा है। बारदाने का अभाव परेशानी का कारण बन रहा है। हाल ही में ही एफसीआई ने बांदीकुई से 20 हजार कट्टे बारदाना मंगवाया। बारदाने भंडारण की समस्या बताकर किसानों का माल नहीं तोला जा रहा है।
tgl_Latn sot_Latn hin_Deva hin_Deva kas_Deva hin_Deva hin_Deva hin_Deva hin_Deva